Mavro_Frankfurter
Biografija
Nadrabin Mavro "Moše" Frankfurter je rođen 15. 5. 1875 u češkom gradu Holešov, tada dio Austro-Ugarske Monarhije, u židovskoj obitelji Davida i Katerine Frankfurter. Prezime su njegovi preci uzeli prije 250 godina prema njemačkom Frankfurtu u kojem su živjeli. Mnogobrojni Frankfurteri su živjeli u Njemačkoj, Beču i Sjedinjenim Američkim Državama (SAD). Među porodicom Frankfurter je bilo istaknutih akademika, znastvenika, stručnjaka i uspješnih privrednika. Studirao je u Berlinu zajedno sa rabinom Bačke Palanke Leopoldom Fišerom. Bio je oženjen za Rebeku Marijanu Pagel sa kojom je imao troje djece; Ruth, Alfonsa (emigracijom u Izrael promijenio je ime u Avraham) i Davida. Supruga Rebeka je bilo rodom iz Kempena u Njemačkom Carstvu (danas dio Poljske). Nadrabin Frankfurter se uselio u Trojednu Kraljevinu Hrvatsku, Slavoniju i Dalmaciju početkom 20. vijeka u Daruvar. Sa obitelji je živio u Daruvaru gdje je bio rabin "Židovske općine Daruvar". U predvečerje Prvog svjetskog rata preselio se sa obitelji u Vinkovce gdje je bio imenovan za novog rabina "Židovske općine Vinkovci", a nešto kasnije i nadrabina. Tečno je govorio njemački, poljski i hebrejski. U kući Frankfurterovih se govorio njemački i hebrejski. Nadrabin Frankfurter je sporo učio srpskohrvatski i u govoru je mnogo griješio. Tijekom gradnje Nove ulice u Vinkovcima, dao je izgraditi obiteljsku kuću koja se danas nalazi u ulici Juraja Dalmatinca i Vladimira Nazora. Često se i rado družio sa susjedom, evangeličkim pastorom dr. Sabljićem. Zaslužan je za izgradnju Vinkovačke sinagoge 1923 godine. Od 1914 do 1941 godine, uz redovite obaveze vezane za "Židovsku općinu Vinkovci" i Vinkovačku sinagogu, nadrabin Frankfurter je našao vremena da predaje judaizam u Gimnaziji Matije Antuna Reljkovića. 12. 7. 1934 nadrabinu Frankfurteru je umrla supruga Rebeka. Nedugo zatim oženio se za drugu suprugu Mariju, koju su zvali Mizzi. Bila je podrijetlom iz Sarajeva, otvorena i društvena za razliku od prve supruge Rebeke koja je bila povučena. Nadrabin Frankfurter je bio povučena, impozantna i dostojanstvena osoba, vrlo obrazovan i cijenjen u svojoj sredini. 1936 godine sin nadrabina Frankfurtera, David, je u Švicarskoj izvršio atentat na Wilhelma Gustloffa, vođu švicarskog ogranka Nacionalsocijalističke njemačke radničke stranke (NSDAP). Nadrabin Frankfurter je posijedio preko noći kada je čuo za atentat. Posjetio je Davida u zatvoru i upitao ga " … kome je ovo zapravo koristilo?" Tijekom Drugog svjetskog rata i okupacije Vinkovaca od strane Wehrmachta 1941 godine, vinkovački Židovi su osobito bili na udaru zbog Davidova atentata. Već u aprilu 1941 njemački vojnici su sakupili sve Židove u sinagogu, te ih noću premlaćivali puškama i batinama. Njemački vojnici su prisilili nadrabina Frankfurtera da stoji na stolu, te mu pritom pljuvali u lice, čupali dugu bradu i tukli ga kundacima. Nadrabin Frankfurter i kantor Izidor Heršković su bili ponižavani i na druge načine. Potkraj 1941 u vinkovačkim dnevnim novinama je bila objavljena ponižavajuća slika njih dvojice kako iza sinagoge na ulici režu drva s objašnjenjem ispod slike: "Donosimo još jednu sliku, iz koje se vidi kako se vinkovački Židovi upućuju u pošten manuelni rad.". Nadrabin Frankfurter je kasnije zajedno sa suprugom deportiran u koncentracijski logor Jasenovac gdje su oboje ubijeni od strane ustaša 1942 godine.